Dende meyatos d'o sieglo XV, en Europa apareixió un nuevo poder politico emerchent, a Casa d'Habsburgo, que entre d'atros territorios patrimonials yera hereu d'a Corona d'Aragón y d'o Reino d'Aragón, pero que tamié controlaba o Sacro Imperio Román Chermanico y quantos territorios en l'actual Italia. Antiparte, o pensamiento scientifico se desembolicó en o continent, recuperando-se con o Renaiximiento quantas conoixencias oblidatas de l'Antiga Grecia y de l'Antiga Roma, y premitiendo asinas a expansión politica d'Europa por atros continents, estando ixos conocimientos culturals l'alazet d'a superioridat politica europea sobre a resta d'o mundo dica calendatas recients. Asinas, en 1492 Cristofo Colombo decubrió America, pero tamién Portugal, alto u baixo en ixas mesmas calendatas descubrió a rota que portaba enta la India por o cabo de Buena Asperanza y por l'Ocián Indico, estando asinas l'alazet de l'imperio colonial portugués. En o territorio de l'actual Rusia emerchió un poder nuevo, l'alazet de l'Imperio ruso, y en os Balcans se paralizó a penetración en Europa de l'Imperio otomán, prencipiando amás os Habsburgo una reconquiesta d'os territorios balcanicos.